與獨孤穆冥會詩 一
作者：臨淄縣主
朝代：唐

paragraphs: 江都昔喪亂，闕下多搆兵。
豺虎恣吞噬，干戈日縱橫。
逆徒自外至，半夜開重城。
膏血浸宮殿，刀槍倚簷楹。
今知從逆者，廼是公與卿。
白刃汚黃屋，邦家遂因傾。
疾風知勁草，世亂識忠臣。
哀哀獨孤公，臨死乃結纓。
天地既板蕩，雲雷時未亨。
今者二百載，幽懷猶未平。
山河風月古，陵寢露煙青。
君子秉祖德，方垂忠烈名。
華軒一惠顧，土室以爲榮。
丈夫立志操，存沒感其情。
求義若可託，誰能抱幽貞。